Oʻzbekiston Respublikasi Qurolli Kuchlari tarkibiga kiradigan vazirlik va idoralarda hammom-kirxona xizmatlarini autsorsing shartlari asosida koʻrsatishni tashkil etish chora-tadbirlari toʻgʻrisida
(resolution, 2025-08-08)

Oʻzbekiston Respublikasi Qurolli Kuchlari tarkibiga kiradigan vazirlik va idoralarda hammom-kirxona xizmatlarini autsorsing shartlari asosida koʻrsatishni tashkil etish, ushbu maqsadlar uchun Oʻzbekiston Respublikasining Davlat budjetidan ajratiladigan mablagʻlarni maqbullashtirish maqsadida Vazirlar Mahkamasi qaror qiladi: 1. Belgilansinki: Oʻzbekiston Respublikasi Mudofaa vazirligi, Ichki ishlar vazirligi, Favqulodda vaziyatlar vazirligi, Milliy gvardiyasi va Oʻzbekiston Respublikasi Prezidenti davlat xavfsizlik xizmatida (keyingi oʻrinlarda — Qurolli Kuchlar tarkibiga kiradigan vazirlik va idoralar) xodimlar soni va xarajatlarni maqbullashtirish hamda tashish va yetkazib berish sifatini yaxshilash imkonini beradigan autsorsing shartlari asosida hammom-kirxona xizmatlarini koʻrsatish joriy etiladi; koʻrsatilgan xizmatlar tannarxi autsorserning barcha xarajatlarini, shu jumladan, xodimlarning ish haqi, soliqlar, transport xarajatlari, kommunal xizmatlar uchun toʻlovlar va boshqalarni oʻz ichiga olgan holda 20 foizgacha ustama qoʻshib hisoblanadi. Bunda yopiq harbiy shaharchalarda hammom-kirxona xizmatlarini koʻrsatish narxlari tegishli hududdagi mavjud narxlardan oshirilmasligi lozim; dala sharoitlarida va favqulodda vaziyatlarda transport xarajatlari autsorserlarga hammom-kirxona xizmati qiymatining 2 foizi miqdorida qoplanadi; hammom-kirxona xizmatini koʻrsatish narxlari oʻzgargan taqdirda, autsorserlarni tanlab olish bayonnomasiga tegishli oʻzgartirishlar kiritiladi. 2. Quyidagilarni nazarda tutuvchi Oʻzbekiston Respublikasi Qurolli Kuchlari tarkibiga kiradigan vazirlik va idoralarda hammom-kirxona xizmatlarini autsorsing shartlari asosida koʻrsatish tartibi toʻgʻrisidagi nizom 1-ilovaga muvofiq tasdiqlansin: Qurolli Kuchlar tarkibiga kiradigan vazirlik va idoralarda faoliyat koʻrsatuvchi autsorserlar va ularning xodimlariga qoʻyiladigan talablar; autsorsing tizimida narxlarni shakllantirish va shartnomalarni tuzish hamda autsorsing shartlarida shaxsiy tarkibga hammom-kirxona xizmatlarini koʻrsatish tartibi; hammom-kirxona xizmatlari koʻrsatilishini nazorat qilish tartibi; autsorserlarga vaqtincha foydalanish uchun berilgan obyektlar va moddiy-texnika vositalaridan foydalanish tartibi. 3. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirishlar va qoʻshimcha kiritilsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov, Oʻzbekiston Respublikasi Milliy gvardiyasi qoʻmondoni R.M. Djurayev, mudofaa vaziri B.N. Kurbanov, ichki ishlar vaziri P.R. Bobojonov, favqulodda vaziyatlar vaziri A.X. Qoʻldoshev hamda Oʻzbekiston Respublikasi Prezidenti davlat xavfsizlik xizmati raisi A.A. Usmanov zimmasiga yuklansin. 1. Ushbu Nizom Oʻzbekiston Respublikasi Mudofaa vazirligi, Ichki ishlar vazirligi, Favqulodda vaziyatlar vazirligi, Milliy gvardiyasi, Oʻzbekiston Respublikasi Prezidenti davlat xavfsizlik xizmati (keyingi oʻrinlarda — vazirlik va idoralar) tizimidagi muddatli va kontrakt boʻyicha harbiy xizmatchilar, rezerv va zaxiradagi harbiy xizmatga majburlar, safarbarlik chaqiruvi rezervi xizmatchilari, xodimlar, kursantlar, tinglovchilar, oʻquvchilar, bolalar sogʻlomlashtirish oromgohlari dam oluvchilari, tibbiyot muassasalarida davolanayotganlar (keyingi oʻrinlarda — shaxsiy tarkib), shuningdek, jazoni ijro etish muassasalarida jazo muddatini oʻtayotgan mahkumlar, tergov hibsxonalarida va vaqtincha saqlash hibsxonalarida saqlanayotgan shaxslar, voyaga yetmaganlarga ijtimoiy-huquqiy yordam koʻrsatish markazlariga qabul qilingan bolalarga (keyingi oʻrinlarda — alohida toifadagi shaxslar) hammom-kirxona xizmatlarini autsorsing shartlari asosida koʻrsatish tartibini belgilaydi. 2. Ushbu Nizomda quyidagi asosiy tushunchalardan foydalaniladi: autsorsing — shaxsiy tarkib va alohida toifadagi shaxslarga koʻrsatiladigan hammom-kirxona xizmatlarini shartnoma asosida tadbirkorlik subyektiga oʻtkazish; autsorser — vazirlik va idoralar boʻlinmalari, qoʻshinlari, harbiy tuzilmalari va muassasalariga (keyingi oʻrinlarda — vazirlik va idoralar boʻlinmalari) shartnoma asosida hammom-kirxona xizmatlarini koʻrsatuvchi tadbirkorlik subyekti; buyurtmachi — vazirlik va idoralar; talabgor — vazirlik va idoralar boʻlinmalariga autsorsing asosida xizmat koʻrsatish hamda ushbu Nizomga muvofiq tanlashda ishtirok etish istagini bildirgan tadbirkorlik subyekti. 3. Buyurtmachi xizmatlarini autsorsingga oʻtkazishda quyidagi shartlarga rioya qilishi shart: autsorserni qonunchilik hujjatlari asosida tanlab olish hamda unga oʻtkaziladigan xizmatlar sifatini oshirish; buyurtmachining autsorserga oʻtkaziladigan xizmatlarni bajarish bilan band boʻlgan xodimlar sonini (shtatini) qisqartirish; autsorserga oʻtkaziladigan xizmatlarning iqtisodiy samaradorligini oshirish va xoʻjalik faoliyati xarajatlarini qisqartirish. 4. Autsorserning (mehnat shartnomasi asosida faoliyat yurituvchi) xodimlari vazirlik va idoralar boʻlinmalariga tegishli hududga belgilangan tartibda oldindan taqdim etilgan roʻyxat asosida kirishiga ruxsat beriladi. Bunda autsorser hammom-kirxona xizmatlarini koʻrsatuvchi ishchilari haqidagi maʼlumotlarni vazirlik va idoralarning boʻlinmalariga taqdim etadi. Ushbu maʼlumotlar vazirlik va idoralarning ichki idoraviy hujjatlari talablariga muvofiq belgilangan tartibda oʻrganilgandan soʻng ularning natijasiga koʻra ishchilarga tegishli hududda xizmat koʻrsatishiga ruxsat beriladi. 5. Autsorsing xizmatini koʻrsatish jarayonida maxfiylik rejimiga rioya etish vazirlik va idoralar boʻlinmalari tomonidan taʼminlanadi. Autsorser hammom-kirxona xizmatlarini koʻrsatish davrida oʻzlariga maʼlum boʻlgan davlat sirlari va qonunchilikka muvofiq foydalanish cheklangan maʼlumotlarni tarqatmaslik uchun javobgar hisoblanadi. 6. Hammom-kirxona xizmatlari vazirlik va idoralar boʻlinmalarida shartnoma asosida jalb qilingan autsorser tomonidan koʻrsatiladi. 7. Shartnoma imzolanganidan soʻng vazirlik va idoralar boʻlinmalarga tegishli kirxonalarda autsorser tomonidan davlat standartlari va texnik tartibga solish sohasidagi normativ hujjatlarga muvofiq kamida bir oylik sarflanadigan kir yuvish kukuni zaxirasi shakllantiriladi va saqlanadi. 8. Hammom-kirxona xizmatlarini koʻrsatish uchun mablagʻlarga boʻlgan har yillik ehtiyojni aniqlash hamda ularni olish belgilangan tartibda rejalashtirilayotgan moliya yilida bajariladigan ishlar (koʻrsatiladigan xizmatlar) hajmi va narxidan kelib chiqqan holda amalga oshiriladi. Koʻrsatilgan hammom-kirxona xizmatlari uchun hisob-kitoblar mazkur Nizomning 26-27-bandlari talablari asosida amalga oshiriladi. 9. Hammom-kirxona ishlari uchun xarajatlar (autsorserning ustama haqini qoʻshib hisoblaganda) Oʻzbekiston Respublikasining Davlat budjeti, budjetdan tashqari mablagʻlar, obyektlarni qoʻriqlash boʻyicha koʻrsatiladigan xizmatlardan tushadigan mablagʻlar, shuningdek, Safarbarlik chaqiruvi rezervi boʻlinmalari uchun Mudofaa vazirligining “Safarbarlik chaqiruvi rezervi mablagʻlari” maxsus hisobvaragʻi mablagʻlari hisobidan amalga oshiriladi. 10. Koʻrsatilayotgan hammom-kirxona xizmatlarining sifati va narxlari vazirlik va idoralar tomonidan oʻrganib boriladi. 11. Hammom-kirxona xizmatlarini koʻrsatish uchun talabgorlarni tanlash maqsadida buyurtmachi (Oʻzbekiston Respublikasi Prezidenti davlat xavfsizlik xizmatining tegishli boʻlinmasi) rahbarining qarori bilan toq sonli va kamida besh nafar aʼzodan iborat tarkibda tanlash komissiyasi (keyingi oʻrinlarda — Komissiya), shuningdek, zarur hollarda, ishchi organ tuziladi. 12. Komissiyaning har bir aʼzosi Komissiya qarorini qabul qilishda yoqlab ovoz berishi, qarshi ovoz berishi yoki unda ishtirok etishdan bosh tortishi mumkin. Komissiya raisi ovoz berishda ishtirok etishdan bosh tortish huquqiga ega emas. Komissiya aʼzosi qarshi ovoz berganda, oʻzining qarori yuzasidan sharh berishi mumkin va ushbu sharh bayonnomada qayd etiladi. 13. Qaror Komissiya aʼzolari umumiy sonining koʻpchilik ovozi bilan qabul qilinadi. Agar majlisda Komissiya aʼzolari umumiy sonining kamida uchdan ikki qismi hozir boʻlsa, Komissiya vakolatli hisoblanadi. 14. Vazirlik va idoralar boʻlinmalarida hammom-kirxona xizmatlarini koʻrsatish autsorsing asosida mazkur Nizomga ilovadagi sxemaga muvofiq tashkil etiladi. 15. Autsorserga nisbatan quyidagi talablar qoʻyiladi: buyurtmachi tomonidan belgilangan mezonlarga muvofiq shartnomani bajarish uchun zarur kadrlar, texnik, moddiy va boshqa resurslar mavjudligi; autsorsing xizmati boʻyicha kamida uch oylik shartnoma summasiga teng aylanma mablagʻlarga ega boʻlishi; soliqlar va yigʻimlarni toʻlash boʻyicha muddati oʻtgan qarzdorlikning mavjud emasligi; qayta tashkil etish yoki tugatilish bosqichida boʻlmasligi; oʻziga nisbatan bankrotlik tartib-taomillari joriy etilmaganligi; insofsiz ijrochilarning yagona reyestrida qayd etilmaganligi; buyurtmachi bilan sud, shu jumladan hakamlik sudi yoki xalqaro tijorat arbitraj sudi muhokamasi holatida boʻlmasligi. 16. Buyurtmachi autsorserni tanlash boʻyicha takliflarni qabul qilish muddati tugaydigan sanadan kamida besh ish kuni avval maxsus axborot portaliga autsorserni tanlash toʻgʻrisida eʼlon joylashtiradi. 17. Talabgorlar tanlovda ishtirok etishi uchun quyidagi hujjatlarni taqdim etadilar: Komissiya raisi nomiga tanlovda ishtirok etish uchun ariza; ushbu Nizomning 15-bandida nazarda tutilgan talablarga muvofiqligi toʻgʻrisida vakolatli organlarning maʼlumotnomalari. 18. Talabgorlar quyidagi hollarda tanlashda ishtirok etishiga yoʻl qoʻyilmaydi: ushbu Nizomning 17-bandida koʻrsatilgan hujjatlarni belgilangan muddatlarda va toʻliq taqdim etmagan boʻlsa; notoʻgʻri maʼlumotni taqdim etgan boʻlsa. 19. Komissiya zaruratga koʻra tegishli hududdagi talabgorlar roʻyxatini va hammom-kirxona xizmatlarini koʻrsatish boʻyicha mavjud oʻrtacha narxlar toʻgʻrisida maʼlumot olish uchun tegishlicha Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklariga talabnoma taqdim etadi. 20. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari buyurtmachining talabnomasi asosida oʻn ish kunida tegishli hududdagi talabgorlarning roʻyxati hamda hammom-kirxona xizmatlarini koʻrsatish boʻyicha mavjud oʻrtacha narxlar toʻgʻrisidagi takliflarni shakllantiradi va Komissiyaga taqdim etadi. 21. Komissiya: taqdim etilgan va maxsus axborot portali orqali kelib tushgan takliflarni oʻrganib chiqadi hamda eng yaxshi takliflarni oʻn ish kunida tanlab oladi. Bunda talabgorlarning hammom-kirxona xizmatlarini koʻrsatish sohasidagi tajribasi, moliyaviy, moddiy-texnik va logistik bazasi, hammom-kirxonalar holatini yaxshilashga tayyorligi, shuningdek, hammom-kirxona xizmatlarini arzonlashtirilgan narxlarda koʻrsatish imkoniyatlari inobatga olinadi; uch ish kunida tanlab olingan takliflar orasidan gʻolibni aniqlaydi hamda bu haqida bayonnoma rasmiylashtiradi; bir ish kunida bayonnomadan koʻchirmani vazirlik va idoralarning boʻlinmalariga yuboradi. 22. Vazirlik va idoralar boʻlinmalarining komandirlari (boshliqlari) uch ish kunida: autsorser bilan bir moliya yili uchun amal qilish muddati 31-dekabrgacha boʻlgan shartnoma tuzadi va hududiy gʻaznachilik organida roʻyxatdan oʻtkazadi; autsorserga tegishli bino va moddiy-texnika vositalarini vaqtincha foydalanish uchun topshiradi. 23. Moliya yili oxirida amaldagi autsorserni almashtirishga zarurat boʻlmasa, Komissiya tomonidan tasdiqlangan narx va buyurtmachining xarajatlar smetasida ajratilgan mablagʻlar doirasida tomonlarning kelishuviga koʻra va Komissiya yigʻilish bayonnomasi bilan shartnoma muddati navbatdagi moliya yili uchun uzaytirilishi mumkin. Hammom-kirxona xizmatlarini koʻrsatish narxlari oʻzgargan taqdirda, vazirlik va idoralarning boʻlinmalari komandirlari (boshliqlari) bayonnomaga oʻzgartirish kiritish masalasini koʻrib chiqish uchun tegishli hududdagi amaldagi narxlarni oʻrganib chiqish dalolatnomasi ilova qilingan takliflarni Komissiyaga belgilangan tartibda yuboradi. 24. Moliya yili oxirida amaldagi autsorserni almashtirish yoki almashtirmaslik vazirlik va idoralar kiyim-kechak taʼminoti markaziy organlari, shuningdek, Oʻzbekiston Respublikasi Prezidenti davlat xavfsizlik xizmatining tegishli boʻlinma rahbarlarining qarori bilan belgilanadi. Bunda autsorserning oʻtgan davrdagi faoliyati natijalari, yoʻl qoʻygan xato va kamchiliklari, hammom-kirxona xizmatlarini koʻrsatish boʻyicha imzolangan shartnoma shartlarining bajarilishi inobatga olinadi. 25. Quyidagilar autsorserni almashtirish zaruratini keltirib chiqaruvchi holatlar hisoblanadi: shartnoma shartlari lozim darajada bajarmaganligi; kiyim-kechakka ishlov berish texnologik jarayoni doimiy ravishda buzilganligi; hammom-kirxona xizmatlarini koʻrsatishning sifati buyurtmachi tomonidan belgilangan talablarga javob bermaganda; hammom-kirxona obyektlarida sanitariya qoidalari, normalari va gigiyena normativlari talablariga rioya etilmaganligi; texnika va yongʻin xavfsizligi qoidalariga rioya etmaganligi; autsorserga nisbatan tugatish yoki bankrotlik tartib-taomili joriy etilganligi. 26. Autsorser har oyning 3-sanasiga qadar buyurtmachi bilan oʻzaro hisob-kitoblarni amalga oshirish uchun koʻrsatilgan xizmatlarning yuk xatini (hisob-varaqasini) taqdim etadi. Koʻrsatilgan xizmatlarning tannarxi autsorserning barcha xarajatlarini, shu jumladan, xodimlarning ish haqi, soliqlar, transport xarajatlari, kommunal xizmatlar uchun toʻlovlar va boshqalarni oʻz ichiga olgan holda 20 foizgacha ustama qoʻshib hisoblanadi. Bunda yopiq harbiy shaharchalarda hammom-kirxona xizmatlarini koʻrsatish narxlari tegishli hududdagi mavjud narxlardan oshirilmasligi lozim. Koʻrsatilgan xizmatlar uchun hisob-varaqalarning toʻgʻri rasmiylashtirilishi va xizmatlar narxlarining toʻgʻri koʻrsatilishi uchun javobgarlik autsorser zimmasiga yuklanadi. 27. Autsorser bilan hisob-kitoblar xizmat koʻrsatish jadvalida nazarda tutilgan oylik summaning shartnomadagi umumiy qiymatidan kelib chiqqan holda, amalda koʻrsatilgan xizmatlar uchun hisob-faktura va belgilangan tartibda rasmiylashtirilgan dalolatnoma asosida har oyning 10-sanasiga qadar autsorserning bank hisobvaragʻiga mablagʻlarni oʻtkazish orqali amalga oshiriladi. 28. Hammom-kirxona xizmatlarini koʻrsatish uchun autsorser tomonidan foydalaniladigan kommunal xizmatlar qiymati autsorserning oʻz mablagʻlari hisobidan qoplanadi. 29. Hammom-kirxona xizmatlarini koʻrsatishni tashkil etish vazifasi vazirlik va idoralarning boʻlinmalari komandirlarining (boshliqlarining) zimmasiga yuklanadi. 30. Shaxsiy tarkib va alohida toifadagi shaxslarga hammom xizmati haftasiga kamida ikki marta koʻrsatiladi, haftasiga bir marta ichki kiyimlar, yotoq choyshablari va sochiqlar toʻliq almashtiriladi. 31. Kirxonada kiyim-kechaklarga ishlov berish texnologik jarayoni qabul qilish, ajratish, yuvish, siqish, quritish, dazmollash va buyurtmachiga tarqatishdan iborat. 32. Kirxonada kiyim-kechaklar rangi, mato turi va kirlik darajasiga qarab ajratiladi. 33. Hammom-kirxona xizmatlarini koʻrsatishda autsorserlar tomonidan belgilangan talablarga toʻliq amal qilinishi, narxlarga rioya etilishi va hisob-kitoblar oʻz vaqtida amalga oshirilishi vazirlik va idoralar boʻlinmalari komandirlarining (boshliqlarining) tegishli oʻrinbosari (bunday lavozim nazarda tutilmagan hollarda ushbu vazifa yuklangan masʼul shaxslar) tomonidan doimiy nazorat qilinadi. 34. Hammom-kirxona xizmatlarining sanitariya nazorati vazirlik va idoralar boʻlinmalarining tibbiyot xizmati tomonidan amalga oshiriladi. Bunda hammom-kirxona obyektlarining sanitariya holati, shaxsiy tarkib va alohida toifadagi shaxslarning choʻmilishi, ichki kiyim va choyshablar doimiy ravishda almashtirilishi, kiyim-kechaklar yuvilishi sifati, hammom-kirxona korxona ishchilarining tibbiy koʻrikdan oʻtish doimiyligi va toʻliqligi tekshiriladi. 35. Hammom-kirxona xizmatlarini koʻrsatuvchi ishchilar belgilangan tartibda va muddatda tibbiy koʻrikdan oʻtgandan soʻng ishlashga ruxsat beriladi. 36. Hammom-kirxona xizmatlarini koʻrsatuvchi ishchilar vazirlik va idoralar harbiy-davolash muassasasida tibbiy koʻrikdan oʻtayotganda, harbiy-tibbiy muassasa tomonidan sarflangan tibbiy vositalarning qiymati autsorser tomonidan toʻlanadi. 37. Hammom-kirxona xizmatlarini koʻrsatuvchi ishchilarning tibbiy koʻrikdan oʻtishini nazorat qilish autsorser, vazirlik va idoralarning boʻlinmalari komandirlari (boshliqlari) hamda tibbiyot xizmati boshligʻi zimmasiga yuklanadi. 38. Hammomdagi suvning sifati ichimlik suviga qoʻyiladigan davlat standarti talablariga mos kelishi zarur. 39. Autsorserga hammom-kirxona obyektlari (bino, inshoot, xona, uskuna va boshqalar) hamda ulardagi moddiy-texnika vositalari (jihozlar, mebellar, oʻlchov vositalari, yongʻinni aniqlash, xabar berish va oʻchirish tizimlari va vositalari hamda boshqa mulklar) davlat mulkidan tekin foydalanish shartnomasi asosida “nol” qiymat boʻyicha belgilangan tartibda dalolatnoma tuzilgan holda vaqtincha foydalanish uchun beriladi. 40. Autsorsing xizmatlari koʻrsatilishi uchun zarur shart-sharoitlar va moddiy-texnik bazaga ega boʻlmagan vazirlik va idoralarning boʻlinmalariga autsorserlarga tegishli hammom-kirxona obyektlari hamda moddiy-texnika vositalaridan foydalangan holda xizmat koʻrsatilishiga ruxsat etiladi. Bunda yopiq harbiy shaharchalarda hammom-kirxona xizmatlarini koʻrsatish narxlari tegishli hududdagi narxlardan oshib ketmasligi kerak. 41. Autsorserga vaqtincha foydalanishga topshirilgan obyektlarda (bino, inshoot, xona va boshqalar) yongʻin xavfsizligini taʼminlash hamda xizmat koʻrsatuvchi xodimlar tomonidan yongʻin va texnika xavfsizligi talablariga rioya etilishini nazorat qilish autsorser, vazirlik va idoralarning boʻlinmalari komandirlari (boshliqlari) va uning moddiy taʼminot boʻyicha oʻrinbosari (bunday lavozimlar nazarda tutilmagan hollarda ushbu vazifa yuklangan masʼul shaxslar) zimmasiga yuklanadi. 42. Autsorserga vaqtincha foydalanish uchun beriladigan obyektlar va moddiy-texnika vositalarining soni, toifasi va toʻliqligi boʻyicha hisobi vazirlik va idoralar boʻlinmalarining tegishli xizmati tomonidan yuritiladi. 43. Autsorserga vaqtincha foydalanish uchun berilgan oʻlchov vositalarini qiyoslashdan oʻtkazish boʻyicha xizmat koʻrsatish va ularni taʼmirlash autsorserning mablagʻlari hisobidan amalga oshiriladi. 44. Hammom-kirxona xizmatlarini moddiy-texnik taʼminlash vazirlik va idoralarning tegishli organlari orqali har yili maqsadli ravishda ajratiladigan budjet mablagʻlari va qonunchilikda taqiqlanmagan boshqa manbalar hisobidan amalga oshiriladi. 45. Foydalanish muddatlarini oʻtab boʻlgan va yaroqsiz holatga kelgan moddiy-texnika vositalari belgilangan tartibda hisobdan chiqariladi. 46. Autsorserga vaqtincha foydalanish uchun berilgan, belgilangan foydalanish muddatlarini oʻtab boʻlmasdan yaroqsiz holatga kelgan moddiy-texnika vositalari autsorserning mablagʻlari hisobidan tiklanadi. 47. Hammom-kirxona obyektlarini qurish, mavjudlarini kengaytirish, qayta jihozlash hamda kapital taʼmirlash vazirlik va idoralarning markaziy organlari tomonidan har yili maqsadli ravishda ajratiladigan budjet mablagʻlari va qonunchilikda taqiqlanmagan boshqa manbalar hisobidan amalga oshiriladi. Bunda hammom-kirxona obyektlarini joriy taʼmirlash ishlari autsorserning mablagʻlari hisobidan amalga oshiriladi. 48. Mazkur Nizom talablarining buzilishi tomonlar oʻrtasida tuzilgan shartnomani belgilangan tartibda bekor qilish uchun asos boʻlishi mumkin. 49. Ushbu Nizom bilan tartibga solinmagan autsorsing shartlari qonunchilik hujjatlariga muvofiq hal etiladi. 50. Mazkur Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. Bosqichlar Subyekt Tadbirlar Muddatlar Autsorserni tanlash tartibi I bosqich Mudofaa vazirligi, Ichki ishlar vazirligi, Favqulodda vaziyatlar vazirligi, Milliy gvardiya, Oʻzbekiston Respublikasi Prezidenti davlat xavfsizlik xizmati (keyingi oʻrinlarda — vazirlik va idoralar Hammom-kirxona xizmatlarini koʻrsatish boʻyicha autsorserlarni tanlash toʻgʻrisida maxsus axborot portaliga eʼlon joylashtiradi. Takliflarni qabul qilish muddati tugaydigan sanadan kamida besh ish kuni avval II bosqich Vazirlik va idoralar huzuridagi Komissiya (keyingi oʻrinlarda — Komissiya) Talabgor tashkilotlar roʻyxati va hammom-kirxona xizmatlarini koʻrsatish boʻyicha tegishli hududdagi oʻrtacha narxlar toʻgʻrisida maʼlumot olish uchun Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklariga talabnomalarni taqdim etadi. Zaruratga koʻra III bosqich Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Talabgorlarning roʻyxati va tegishli hududdagi oʻrtacha narxlar toʻgʻrisidagi takliflarni shakllantiradi va Komissiyaga taqdim etadi. Talabnoma taqdim etilgandan boshlab oʻn ish kunida IV bosqich Komissiya 1. Taqdim etilgan va maxsus axborot portali orqali kelib tushgan takliflarni oʻrganib chiqadi va eng yaxshi takliflarni tanlab oladi. Oʻn ish kunida 2. Gʻolibni aniqlash va bayonnomani rasmiylashtiradi. Uch ish kunida 3. Bayonnomadan koʻchirmani vazirlik va idoralarning boʻlinmalariga yuboradi. Bir ish kunida V bosqich Vazirlik va idoralarning boʻlinmalari komandirlari (boshliqlari 1. Autsorserlar bilan bir moliya yili uchun amal qilish muddati 31-dekabrgacha boʻlgan shartnomalar tuzadi va hududiy gʻaznachilik organlarida roʻyxatdan oʻtkazadi. 2. Autsorserlarga tegishli binolar va moddiy-texnika vositalarini vaqtincha foydalanish uchun shartnoma asosida topshiradi. Uch ish kunida Autsorser bilan hisob-kitob qilish tartibi VI bosqich Autsorser 1. Koʻrsatilgan xizmatlarning asoslangan hujjatlarini rasmiylashtiradi. 2. Vazirlik va idoralarning boʻlinmalari bilan oʻzaro hisob-kitob qilish uchun amalda koʻrsatilgan xizmatlar hisob-fakturasini (bajarilgan ishlar dalolatnomasini) taqdim etadi. Har oyning 3-sanasigacha VII bosqich Vazirlik va idoralarning boʻlinmalari komandirlari (boshliqlari) Hisob-varaqa va dalolatnoma asosida autsorserning bank hisobvaragʻiga mablagʻlarni oʻtkazadi. Har oyda joriy oyning 10-sanasigacha 1. Vazirlar Mahkamasining “Oʻzbekiston Respublikasi Yagona aviatsiya qidiruv-qutqaruv xizmati toʻgʻrisidagi nizomni tasdiqlash haqida” 2015-yil 3-apreldagi 80-son qarorining rus tilidagi matnida: 1-ilovaning 9-bandi birinchi xatboshisidagi “zamestitel Ministra oboroni — ” soʻzlari chiqarib tashlansin; 3-ilovaning birinchi xatboshisidagi “zamestitel Ministra oboroni — ” soʻzlari chiqarib tashlansin. 3. Vazirlar Mahkamasining “Oʻzbekiston Respublikasida uchuvchisiz uchadigan apparatlardan foydalanishni tartibga solish boʻyicha qoʻshimcha chora-tadbirlar toʻgʻrisida” 2022-yil 15-noyabrdagi 658-son qarorida: a) 1-ilovaga 6-ilovaning 8 — 10-bandlaridagi “havo hujumiga qarshi mudofaa” soʻzlari “havo hujumidan mudofaa” soʻzlari bilan almashtirilsin; b) 3-ilovada: 3-bandning oʻninchi xatboshisidagi “havo hujumiga qarshi mudofaa” soʻzlari “havo hujumidan mudofaa” soʻzlari bilan almashtirilsin; 9-bandning birinchi xatboshisida: birinchi jumladagi “Oʻzbekiston Respublikasi mudofaa vazirining oʻrinbosari — Havo hujumiga qarshi mudofaa qoʻshinlari va harbiy-havo kuchlari qoʻmondoni” soʻzlari “Havo hujumidan mudofaa qoʻshinlari va harbiy-havo kuchlari qoʻmondoni” soʻzlari bilan almashtirilsin; ikkinchi jumladagi “Havo hujumiga qarshi mudofaa” soʻzlari “Havo hujumidan mudofaa” soʻzlari bilan almashtirilsin; 11-bandning uchinchi xatboshisidagi, 27-banddagi va 29-bandning birinchi xatboshisidagi “Havo hujumiga qarshi mudofaa” soʻzlari “Havo hujumidan mudofaa” soʻzlari bilan almashtirilsin. 4. Vazirlar Mahkamasining 2022-yil 17-noyabrdagi 660-son qarori bilan tasdiqlangan Fuqaro havo kemalari bilan sodir boʻlgan aviatsiya hodisalarini Oʻzbekiston Respublikasida tekshirish qoidalari 17-bandining birinchi xatboshisidagi “Havo hujumiga qarshi mudofaa” soʻzlari “Havo hujumidan mudofaa” soʻzlari bilan almashtirilsin. 5. Vazirlar Mahkamasining “Jahon iqtisodiyoti va diplomatiya universiteti huzuridagi diplomatik akademiyada diplomatik lavozimlarga tayinlanadigan nomzodlarni oʻqitish, shuningdek, ayrim lavozimdagi mutaxassislarni qayta tayyorlash va ularning malakasini oshirish tizimini joriy etish chora-tadbirlari toʻgʻrisida” 2023-yil 10-yanvardagi 8-son qarorining 1-bandi quyidagi mazmundagi ikkinchi xatboshi bilan toʻldirilsin: “Akademiya yuridik shaxs maqomiga ega boʻlgan davlat oliy taʼlim muassasasi hisoblanadi”.